KOMISIJOS REGLAMENTAS (EB) Nr. 2023/2005
2005 m. gruodžio 12 d.
iš dalies keičiantis Reglamentą (EB) Nr. 3199/93 dėl visiško etilo alkoholio denatūravimo procedūrų tarpusavio pripažinimo atleidimo nuo akcizų tikslais
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. spalio 19 d. Tarybos direktyvą Nr. 92/83/EEB dėl akcizų už alkoholį ir alkoholinius gėrimus, struktūrų suderinimo (1), ypač į jos 27 straipsnio 4 dalį,
kadangi:
(1)
Komisijos reglamente (EB) Nr. 3199/93 (2) numatyta, kad denatūrantai, naudojami kiekvienoje valstybėje narėje visiškam alkoholio denatūravimui pagal Direktyvos 92/83/EEB 27 straipsnio 1 dalies a punktą, turi būti nurodyti šio reglamento priede.
(2)
Pagal Direktyvos 92/83/EEB 27 straipsnio 1 dalies a punktą reikalaujama, kad valstybės narės neapmokestintų akcizais alkoholio, kuris buvo visiškai denatūruotas pagal bet kurios valstybės narės reikalavimus, jeigu apie tokius reikalavimus buvo tinkamai pranešta ir jeigu jie buvo priimti pagal to straipsnio 3 ir 4 dalyse įtvirtintas nuostatas.
(3)
Latvija pranešė apie kai kuriuos antruoju numeriu pažymėto denatūravimo proceso, kuris yra leistinas pagal Reglamentą (EB) Nr. 3199/93, pakeitimus.
(4)
2005 m. kovo 25 d. Komisija minėtą pranešimą perdavė kitoms valstybėms narėms.
(5)
Dėl praneštų reikalavimų prieštaravimų nebuvo gauta.
(6)
Todėl Reglamentą (EB) Nr. 3199/93 reikėtų atitinkamai iš dalies pakeisti.
(7)
Šiame reglamente numatytos priemonės atitinka Akcizo mokesčių komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 3199/93 priedo dalis dėl Latvijos pakeičiama taip:
„Latvija
Mažiausias kiekis 100 litrų spirito:
1)
Šių medžiagų mišinio:
-
9 litrai izopropilo alkoholio,
-
1 litras acetono,
-
0,4 gramai metileno mėlynojo arba timolio mėlynojo arba kristalinio violetinio.
2)
Šių medžiagų mišinio:
-
2 litrai metiletilketono,
-
3 litrai metilizobutilketono,
3)
Šių medžiagų mišinio:
-
3 litrai acetono arba izopropilo alkoholio,
-
2 gramai denatonio benzoato.
4)
10 litrų etilacetato.
Mažiausias kiekis 100 litrų dehidruoto etilo alkoholio (kurio sudėtyje yra ne daugiau kaip 0,5 % vandens):
1)
Ne mažiau kaip 5 litrai ir ne daugiau kaip 7 litrai benzino arba žibalo.“.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. gruodžio 12 d.